钦定古今图书集成/明伦汇编/官常典/第799卷 > 胡铎
## 钦定古今图书集成/明伦汇编/官常典/第799卷 > 胡铎

按《明外史》本传：“铎字时振，馀姚人。弘治末，举进士，改
庶吉士。正德二年，授刑科给事中，出勘宁夏失事状。
持正无私，参将霍忠以下多获罪。会焦芳附刘瑾，攻
谢迁，建议馀姚人不得为京官，出铎河东盐运副使。
瑾败，迁福建佥事，分巡建宁。兴教化，辨冤抑。巡按御
史列其善政二十事以闻，就迁提学副使。教士先理”
学，特严朱、陆之辨，诸生化之。时王守仁以良知教学
者，其说颇近。陆铎与守仁《书》辩之，守仁不答。嘉靖初，
迁湖广参政。遭母忧，哀毁尽礼，三年不履城市。起补
河南，再迁云南左布政使。库有羡金数千，吏告此无
碍官帑，例得归公。铎曰：“无碍于官，不有碍于民乎？”叱
之。十二年入为顺天府尹。坐《乡武进》题稍缓，改南京
太仆卿。帝一日念之，问：“常日阔面，府尹安在？”吏部因
推铎刑部右侍郎，未上卒。铎与张璁同举于乡，深相
得。初，《大礼》议起，璁首主考献王，铎意与合。璁要之同
署，铎曰：“当俟数年后群情尽洽，而后徐以入告。默为
转移，以兴义起之礼。如欲借为终南之径，则非铎所
敢知也。”璁议遂上。旋被召，铎方服阕赴京，璁又固要
同疏。铎复书谢之，且与辨继统之义，璁亦采用其言。
大礼既定，铎又贻书曰：“阁下以一人挽天下已成之
议，可谓得行其志矣，而祸流搢绅，国之元气从此伤
焉。今惟劝止召还议礼诸人，养以和平之福，斯为克
终其美。若直情任之，则申商之续矣。”璁不能从，遂至
为世大诟。铎与王守仁同乡，而不宗其学；与张璁同
欲考献王，而不因以取高位，世称其“能独立”焉。